《八声甘州 五日饮花步市楼，买棹而返》
清代·朱祖谋

算年年、五日太凄凉，今年且为欢。正梅风薄扇，蘋烟卷幕，水阁欢寒。

胜剪塘蒲渐老，香噀酒杯宽。未会行吟意，醒醉都难。

多事荒唐呵壁，把兰荃章句，抛恨湘沅。笑江南倦客，閒恋橛头船。

待流连。钗符节物，又河桥、飞雨暮催还。垂杨外，散迎神鼓，叠棹轻澜。

作者简介：1857.7.21-1931.11.22，原名朱孝臧，字藿生，一字古微，一作古薇，号沤尹，又号彊村，浙江吴兴人。光绪九年（1883）进士，官至礼部右侍郎，因病假归作上海寓公。工倚声，为晚清四大词家之一，著作丰富。书法合颜、柳于一炉；写人物、梅花多饶逸趣。卒年七十五。著有《彊村词》。